Satser fornybart med biokull
Biokullet som skal produseres, er laget av 100 prosent trevirke og har tilnærmet samme egenskaper som fossilt kull. (Foto: Wikipedia)
Treklyngen AS og Arbaflame planlegger produksjonsanlegg for biokull på Viken Skogs anlegg
- Biokull er en fremtidsrettet energiform som kan være med på å gi norsk skogindustri et etterlengtet løft, sier daglig leder Rolf Jarle Aaberg i Treklyngen AS til Nationen.
Det planlagte anlegget på Follum vil ha en produksjonskapasitet på opptil 200 000 tonn i året og investeringsrammen er på ca. 350 millioner kroner. Biokullet som skal produseres, er laget av 100 prosent trevirke og har tilnærmet samme egenskaper som fossilt kull.
Arbaflame har produsert i overkant av 100 000 tonn biokull i eget testanlegg ved Kongsvinger.
Prisen for biokull er i dag høyere enn prisen for fossilt kull, men forskjellen reduseres gjennom økt CO2-kostnad og incentiver som fremmer fornybar energi. Kullkraftindustrien er positiv til biokull og ser det som den mest kostnadseffektive måten å redusere CO2-utslipp på.
- EU har satt som mål å redusere klimagassutslipp med 20 prosent innen 2020, og kullkraftverk står for store deler av verdens CO2-utslipp. Det er betydelig interesse for leveranser av vårt biokull fra flere kullkraftverk i Europa. Hvis helårsproduksjon av biokull ved Follum erstatter det fossile kullet i et kullkraftverk, reduseres CO2-utslippene med 400 000 tonn sier Knappskog til Nationen.